## La Generalitat convoca la campanya ‘A la Mar 2025’ d’activitats nàutiques

*** La iniciativa té com a objectiu l’aprenentatge i difusió dels esports nàutics, així com el coneixement, conservació i respecte del medi marí
* Les activitats estan dirigides a tota la ciutadania, amb atenció especial als jóvens en edat escolar
* Les inscripcions es faran a través de la pàgina web d’Escoles de la mar de la Generalitat a partir del 15 d’octubre**

La Direcció General d’Esport i l’Institut Valencià de la Joventut (IVAJ) han convocat la campanya d’activitats nàutiques de la Generalitat ‘A la Mar 2025’ i el seu Programa Blau, que té com a objectiu l’aprenentatge i difusió dels esports nàutics i el coneixement, conservació i respecte del medi marí.

La Generalitat organitza anualment des de 1985 campanyes de promoció de les activitats nàutiques. Estes campanyes es duen a terme en les escoles de la mar de Borriana, Benicàssim, la Vila Joiosa, i la Goleta Tirant Primer.

En el Programa Blau s’oferixen cursos per a la pràctica d’activitats nàutiques durant els mesos de febrer a juny i de setembre a novembre, amb atenció especial a centres docents com a complement al procés educatiu.

La finalitat d’esta iniciativa és oferir a l’alumnat l’oportunitat de conéixer i familiaritzar-se amb el món de la navegació, a través de la pràctica de modalitats nàutiques. Als valors educatius que es deriven de la realització d’activitats en el medi natural, se suma el treball interdisciplinari que oferix este tipus d’activitats esportives.

En esta edició podran participar centres escolars amb nivells educatius de primària, ESO, batxillerat i cicles formatius, universitats, associacions juvenils, ajuntaments, clubs esportius i altres entitats legalment constituïdes, que complisquen les condicions de participació i requisits d’inscripció arreplegats en les bases presents.

El Programa Blau ‘A la Mar 2025’ inclou modalitats com la Setmana Blava, Diversos Dies Blaus i Dia Blau, a més d’activitats especials en l’Escola de la Mar de Borriana i activitats en la Goleta Tirant Primer. Les persones participants en les activitats de Setmana Blava, Diversos Dies Blaus i Dia Blau, dins de la campanya ‘A la Mar 2025’, només es podran inscriure com a grup.

**Activitats del Programa Blau**

La Setmana Blava consistix en una setmana de multiactivitat nàutica de dilluns a divendres en la qual s’impartixen classes teòriques i pràctiques de vela, piragüisme i/o *windsurf* o *paddle surf*.

El Dia Blau és una jornada de familiarització amb l’activitat nàutica, en la qual es durà a terme una classe teòrica i pràctica de vela en embarcacions col·lectives, acompanyats d’un monitor, i de piragüisme en piragües individuals tutelades per monitors a bord d’una embarcació pneumàtica. Mentres que l’activitat Diversos Dies Blaus consistix en Dies Blaus consecutius, amb pernoctació.

A més, s’oferixen altres activitats dirigides a la ciutadania en general. L’activitat de Cap de Setmana dona a conéixer els esports nàutics des d’un punt de vista lúdic i recreatiu. L’activitat es distribuïx en tres sessions, dissabtes al matí i a la vesprada i diumenges al matí, amb classes teòriques i pràctiques.

També es preveuen activitats nàutiques singulars en l’Escola de la Mar de Borriana, així com en la Goleta Tirant Primer, amb l’objectiu de difondre el coneixement del medi marí, i així acostar el món de la navegació a vela mitjançant explicacions teòriques i experiències pràctiques a bord d’un veler tipus creuer. L’oferta i les activitats que es desenrotllaran, així com les dates i ports d’embarcament previstos, s’establiran en una convocatòria especifica.

Les inscripcions s’han de fer a través del procediment de reserva en la [pàgina web d’Escoles de la mar de la Generalitat](https://escolesdelamar.gva.es/escolesmar/presentacion) a partir del 15 d’octubre a les 10:00 hores.

A més, l’oferta es completa amb el Nautical Easter Week, que se celebra en els dies posteriors a Setmana Santa, i en el qual es realitza un curs individual de multiactivitat nàutica en anglés, de 4 dies de duració, dirigit a xiquets, xiquetes i jóvens a partir de 3r Primària i fins als 16 anys.

Fecha: 14/10/2024